CELEX: 62012TN0200
Language: sk
Date: 2012-05-09 00:00:00
Title: Vec T-200/12: Žaloba podaná 9. mája 2012 — Shannon Free Airport Development/Komisia

25.8.2012   
            
            
               SK
            
            
               Úradný vestník Európskej únie
            
            
               C 258/22
            
         Žaloba podaná 9. mája 2012 — Shannon Free Airport Development/Komisia
   (Vec T-200/12)
   2012/C 258/41
   Jazyk konania: angličtina
   
      Účastníci konania
   
   
      Žalobca: Shannon Free Airport Development Co. Ltd (Shannon, Írsko) (v zastúpení: S. Pappas, advokát)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil rozhodnutie Zmluvného a finančného oddelenia zastúpenia Európskej únie na Ukrajine z 28. februára 2012 napadnuté touto žalobou, vydané v rámci výberového konania EuropeAid/131567/C/SER/UA „Projekt diverzifikácie a podpory turistiky na Kryme“, ako aj následné rozhodnutia toho istého orgánu a riaditeľa GR pre rozvoj Európskej komisie,
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza tri žalobné dôvody.
   
               1.
            
            
               Prvý žalobný dôvod založený na porušení základnej procesnej požiadavky uviesť odôvodnenie, keďže:
               
                           —
                        
                        
                           judikatúra a právne predpisy ukladajú žalovanej povinnosť rozobrať výhody vybranej ponuky jasne, namiesto iba spochybnenia dôkazov predložených žalobcom; riadna správa vecí verejných si vyžaduje preskúmať ich pravdivosť a správne adresovať námietky o to viac, ak rôzne priťažujúce faktory túto požiadavku sprísňujú.
                        
                     
         
               2.
            
            
               Druhý žalobný dôvod založený na porušení základnej procesnej požiadavky dodržania uplatniteľného postupu, keďže:
               
                           —
                        
                        
                           hodnotiaci postup hodnotiaceho výboru bol neregulárny o čom žalovaná vedela a čo nezohľadnila pred vyhlásením výsledkov. Následné rozhodnutia sú preto nezákonné v rozsahu v akom vychádzajú z výsledkov týchto pochybení.
                        
                     
         
               3.
            
            
               Tretí žalobný dôvod založený na porušení rovnosti zaobchádzania a zneužití právomocí, keďže:
               
                           —
                        
                        
                           nezákonný postup bol v rozpore so zásadou zákazu diskriminácie uplatnený iba v prípade konzorcia, ktorého účastníkom bol žalobca. Zdá sa tiež, že jediným účelom nezákonného postupu bolo odstrániť konzorciu žalobcu z prvého miesta v hodnotiacom zozname.